Polisiebeampte dood, nog 1 kritiek ná skieteryArgieffoto: SAPD ’n Polisiebeampte is dood en nog een is in ŉ bedenklike toestand in ŉ hospitaal ná ’n skietvoorval Sondagaand in Mfuleni in die Wes-Kaap. Brig. Vishnu Naidoo, nasionale polisiewoordvoerder, het gesê die twee beamptes was besig met ŉ patrollie toe hulle verdagtes buite ’n kroeg in Wesbank voorgekeer het. Een van die verdagtes het op polisiebeamptes losgebrand en ŉ 52-jarige adjudantoffisier is in die kop getref. ŉ 29-jarige konstabel is in die nek getref. Volgens Naidoo het die adjudantoffisier op die plek aan sy beserings beswyk. Die konstabel veg steeds om sy lewe. Die polisiebeamptes is verbonde aan die Mfuleni-polisiestasie. Genl. Khehla Sitole, nasionale polisiekommissaris, het ná die voorval opdrag gegee dat die sogenaamde 72 uur-aksieplan in werking gestel word om na die aanvallers te soek. Die Valke is ook by die ondersoek betrokke.